b'\n_START_ARTICLE_\nJanez Kmet (zdravnik)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini u\xc4\x8ditelja Hermana in gospodinje Julijane Kmet rojene Kos. Zaradi fa\xc5\xa1isti\xc4\x8dnega nasilja se je dru\xc5\xbeina leta 1924 iz Cola preselila v Kraljevino Srbov, Hrvatov in Slovencev. Ljudsko \xc5\xa1olo je kon\xc4\x8dal v Ribnici, gimnazijo pa 1934 v Ko\xc4\x8devju ter se v Ljubljani vpisal na Medicinsko fakulteto. Ker je tedaj \xc5\xa1tudij medicine v Ljubljani imel le pet semestrov, je s \xc5\xa1tudijem nadaljeval v Zagrebu. Tu je postal tudi \xc4\x8dlan Komunisti\xc4\x8dne partije Jugoslavije in od 1941 udele\xc5\xbeenec narodnoosvobodilne borbe. Najprej je deloval v partizanskih enotah, potem pa kot aktivist na Gorenjskem in Ko\xc4\x8devskem. Po osvoboditvi je leta 1946 diplomiral kot prvi na popolni Medicinski fakulteti v Ljubljani. V letih 1946-1948 je bil na specializaciji  iz epidemiologije v Moskvi. Tu je do\xc4\x8dakal resolucijo_NEWLINE_informbiroja, po vrnitvi domov pa je bil interniran na Goli otok._NEWLINE_Po izpustitvi je v Ljubljani vodil na Ministrstvu za zdravje oddelek za zatiranje nalezljivih bolezni. Sodeloval je pri raziskavah klopnega meningoencefalitisa in uvedel cepljenje proti otro\xc5\xa1ki ohromelosti. Leta 1958 je za\xc4\x8del prou\xc4\x8devati tumorje malignega tipa. Najprej je delal na Onkolo\xc5\xa1kem in\xc5\xa1titutu v Ljubljani, 1961-1962 je sodeloval pri raziskavah \xc5\xbeelod\xc4\x8dnega raka na in\xc5\xa1titutu Sloan-Kettering v New Yorku, 1965-1967 je kot izvedenec Svetovne zdravstvene organizacije vodil raziskave o raz\xc5\xa1irjenosti raka  ustne votline v sovjetski srednji in jugovzhodni Aziji ter 1968 raziskave raka na po\xc5\xbeiralniku v Teheranu in kaspijskem obmo\xc4\x8dju Irana. Janez Kmet je bil eden prvih raziskovalcev v svetu, ki so dali epidemiologiji malignih tumorjev ekolo\xc5\xa1ki pomen in usmeritev in bil za celo desetletje pred drugimi raziskovalci raka. Iranska revolucija 1977 je prepre\xc4\x8dila dokon\xc4\x8danje poglobljenih raziskav v tej smeri, ki je vodila do izjemno pomembnih spoznanj. Tedaj se je upokojil, ostal pa je \xc5\xa1e nekaj let svetovalec Svetovne zdravstvene organizacije.'